Ons het darem nog die Bronnie
Wednesday, 20 May 2020 19:53
Willie Strauss van Cullinan:
Ons is besig om die houthuis reg te pak. Ek hou baie van tydskrifte en gooi hulle nie graag weg nie.
My huismense laat hulle wel so elke nou en dan verdwyn. Ek blaai deur die 'Vrouekeur' en 'Rooi Rose' waarin ek al verskyn het. Ek is hartseer want dit is twee tydskrifte wat baie vir ons kunstenaars gedoen het, baie vir my loopbaan beteken het en nou is hulle ook iets van die verlede.
Jy kan hoeveel CD's en projekte doen, maar as die media nie oor dit berig nie, weet niemand daarvan nie. Ek gaan die tydskrifte mis en dink aan die joernaliste wat nou sonder werk sit. Dit is net baie hartseer dat die twee tydskrifte nie meer bestaan nie.
Plaaslik het ons gelukkig nog Die Bronberger, wat 'n ongelooflike tydskrif is. Goeie artikels en advertensies. Hulle gee om vir die omgewing en almal sien elke maand uit na die nuwe Bronnie.